02004R0136 — SL — 17.10.2019 — 004.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B UREDBA KOMISIJE (ES) št. 136/2004 z dne 22. januarja 2004 o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti (Besedilo velja za EGP) (UL L 021 28.1.2004, str. 11)

spremenjena z:









▼B

UREDBA KOMISIJE (ES) št. 136/2004

z dne 22. januarja 2004

o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti

(Besedilo velja za EGP)







Člen 1

Veterinarski pregledi

1. Pregledi dokumentov, predvideni v členu 4(3) Direktive 97/78/ES, se izvedejo v skladu s Prilogo I k tej uredbi.

2. Laboratorijski pregledi in analize uradnih vzorcev, predvideni v členu 4(4)(b) Direktive 97/78/ES, se izvedejo v skladu s Prilogo II k tej uredbi.

Člen 2

Uradno obvestilo o prihodu proizvodov s skupnim veterinarskim vstopnim dokumentom

▼M6

1. Pred fizičnim prihodom pošiljke na ozemlje Skupnosti oseba, odgovorna za tovor, o prihodu proizvodov uradno obvesti veterinarsko osebje mejne kontrolne točke, na kateri bodo proizvodi predloženi, z dokumentom, ki ustreza enemu od obeh vzorcev skupnega veterinarskega vstopnega dokumenta (SVVD), določenih v Prilogi III in delu 2 Priloge VI.

▼B

2. SVVD se izda v skladu s splošnimi pravili za certificiranje, določenimi v ustrezni zakonodaji Skupnosti.

3. SVVD se izdela v izvirniku in kopijah, kakor določi pristojni organ, da se izpolnijo zahteve te uredbe. Oseba, odgovorna za tovor, izpolni del 1 SVVD in ga pošlje veterinarskemu osebju mejne kontrolne točke.

4. Brez poseganja v odstavka 1 in 3 se informacije v SVVD lahko ob soglasju pristojnih organov, ki jih pošiljka zadeva, sporočijo z vnaprejšnjim uradnim obvestilom prek telekomunikacijskih ali drugih sistemov elektronskega prenosa podatkov. V takem primeru so informacije, sporočene v elektronski obliki, tiste, ki so zahtevane v delu 1 vzorčnega SVVD.

Člen 3

Postopek po zaključku veterinarskih pregledov

1. Po zaključku veterinarskih pregledov, predvidenih v členu 4 Direktive 97/78/ES, je uradni veterinar, pristojen za mejno kontrolno točko, odgovoren za izpolnitev dela 2 SVVD. Ta uradni veterinar ali drug uradni veterinar, ki dela pod nadzorom prvega, SVVD podpiše in tako da pošiljki veterinarsko dovoljenje.

V primeru mejnih kontrolnih točk, ki pregledujejo uvoze rib v skladu z Odločbo Komisije 93/352/EGS ( 1 ), lahko imenovani uradni zastopnik opravlja naloge uradnega veterinarja, vključno z izpolnjevanjem in podpisovanjem SVVD.

2. Izvirnik SVVD za pošiljke, ki so dobile veterinarsko dovoljenje, skupaj sestavljata del 1 in del 2, pravilno izpolnjena in podpisana.

3. Uradni veterinar ali oseba, odgovorna za tovor, obvesti carinske organe mejne kontrolne točke o veterinarskem dovoljenju za pošiljko, kakor je predvideno v odstavku 1, tako da predloži izvirnik SVVD ali z elektronskimi sredstvi.

— Po carinjenju ( 2 ) izvirnik SVVD spremlja pošiljko do prvega namembnega obrata.

— Uradni veterinar na mejni kontrolni točki obdrži eno kopijo SVVD.

— Uradni veterinar pošlje eno kopijo SVVD osebi, odgovorni za tovor.

4. Uradni veterinar hrani izvirna veterinarska spričevala ali dokumentacijo, ki jo izda tretja država in spremljajo pošiljko, ter kopijo SVVD najmanj tri leta. Vendar pri pošiljkah proizvodov v tranzitu ali za skladiščenje v skladišču, odobrenem v skladu s členom 12(4) ali 13 Direktive 97/78/ES, ki so namenjene v končne namembne kraje zunaj Skupnosti, izvirni veterinarski dokumenti, ki spremljajo pošiljko ob prihodu, potujejo naprej skupaj s pošiljko, na mejni kontrolni točki pa se zadržijo le kopije teh dokumentov.

Člen 4

Postopek za pošiljke proizvodov, ki dobijo veterinarsko dovoljenje, vendar so še vedno pod carinskim nadzorom

1. Kadar pošiljke proizvodov dobijo veterinarsko dovoljenje na mejni kontrolni točki, kakor je predvideno v členu 3(1), vendar ostanejo pod carinskim nadzorom in se sprostijo v prosti promet pozneje, se uporablja postopek iz odstavkov 2, 3 in 4.

2. Izvirnik SVVD spremlja pošiljko skozi enega ali več obratov ves čas, ko je pošiljka pod carinskim nadzorom, dokler oseba, odgovorna za tovor, ne zahteva carinjenja.

3. Za prvo carinjenje oseba, odgovorna za tovor, predloži izvirnik SVVD carinskemu uradu, odgovornemu za obrat, v katerem je pošiljka. To lahko stori tudi z elektronskimi sredstvi, pod pogojem da to dovoli pristojni organ.

4. Kadar je bilo carinjenje zahtevano, kakor je predvideno v odstavku 3, upravljavec obrata:

(a) obdrži kopijo SVVD, ki spremlja pošiljko;

(b) zapiše datum prejetja pošiljke; in

(c) zapiše datum carinjenja ali datume carinjenja, če se pošiljka razdeli na dele, kakor je predvideno v členu 5.

Člen 5

Postopek za pošiljke pod carinskim nadzorom, ki se razdelijo na dele

1. Kadar se pošiljka iz člena 4(1) razdeli na dele, se izvirnik SVVD predloži pristojnim carinskim organom, odgovornim za obrat, kjer se pošiljka razdeli. Kopija SVVD nato ostane v obratu, kjer se pošiljka razdeli.

2. Pristojni organ, odgovoren za obrat iz odstavka 1, lahko izda overjeno fotokopijo izvirnika SVVD, da spremlja vsak del pošiljke, na kateri so informacije o spremenjeni količini ali teži.

Pristojni organ lahko zahteva, da nosilec dejavnosti obrata, kjer se pošiljka razdeli, hrani zapise, ki zagotavljajo sledljivost različnih delov pošiljke.

Zapise in kopije SVVD je treba hraniti tri leta.

Člen 6

Usklajevanje z drugimi izvršilnimi službami

Za zagotovitev, da se vsi proizvodi živalskega izvora, ki vstopajo v Skupnosti, veterinarsko pregledajo, se pristojni organ in uradni veterinarji vsake države članice usklajujejo z drugimi izvršilnimi službami, da zberejo vse potrebne informacije o vnosu živalskih proizvodov. To se uporablja zlasti za:

(a) informacije, ki so na voljo carinskim službam;

(b) informacije na ladijskih, železniških ali letalskih manifestih;

(c) drugi viri informacij, ki so na voljo cestnim, železniškim, pristaniškim ali letališkim komercialnim izvajalcem.

Člen 7

Dostop do podatkovnih baz in povezovanje informacijskih sistemov

Za namene člena 6 pristojni organ carinskim službam zagotovi dostop do podatkovnih baz ali ustreznih delov teh baz.

Ob upoštevanju ustreznega varstva podatkov se informacijski sistemi, ki jih uporablja pristojni organ, kolikor je mogoče in kadar je primerno, povežejo z informacijskimi sistemi carinskih služb in informacijskimi sistemi komercialnih izvajalcev, da se pospeši prenos informacij.

▼M2

Člen 8

Posebna pravila za proizvode, ki so del prtljage potnikov ali so poslani kot majhne pošiljke zasebnikom

Proizvodi živalskega izvora, ki so del prtljage potnikov ali so poslani kot majhne pošiljke zasebnikom, izpolnjujejo zahteve iz Uredbe Komisije (ES) št. 206/2009 ( 3 ).

▼B

Člen 9

Veterinarski pregledi nekaterih rastlinskih proizvodov

1. Države članice pri rastlinskih proizvodih iz Priloge IV, ki prihajajo iz držav, odobrenih in navedenih v Prilogi V, opravijo preglede dokumentov iz člena 1(1) te uredbe ter, kadar je primerno, laboratorijske preglede iz člena 1(2) te uredbe in druge fizične preglede iz Priloge III k Direktivi 97/78/ES.

2. Zahteve Direktive 97/78/ES in te uredbe se uporabljajo za vse rastlinske proizvode iz Priloge IV k tej uredbi, ki zlasti zaradi svojega porekla in naslednjega namembnega kraja lahko povzročijo tveganje za razširjanje kužnih ali nalezljivih živalskih bolezni.

Člen 10

Uporaba elektronskega certificiranja

Izdelovanje, uporaba, pošiljanje in shranjevanje SVVD, kakor so določeni za različne primere, opisane v tej uredbi, se lahko opravijo z elektronskimi sredstvi, po presoji pristojnega organa.

▼M6

Člen 10a

Zahteve za izpolnjevanje elektronskega SVVD

1. Kadar se uporablja elektronski SVVD, se izpolni v sistemu TRACES in izpolnjuje vse naslednje zahteve:

(a) skladen je z vzorcem iz dela 2 Priloge VI;

(b) podpisan je z elektronskim podpisom izvajalca dejavnosti, odgovornega za tovor;

(c) podpisan je z naprednim ali kvalificiranim elektronskim podpisom uradnega veterinarja na mejni kontrolni točki ali drugega uradnega veterinarja, ki deluje pod njegovim nadzorom;

(d) vsebuje napredni ali kvalificirani elektronski žig pristojnega organa izdajatelja, pri katerem je zaposlen uradni veterinar na mejni kontrolni točki ali drug uradni veterinar, ki deluje pod njegovim nadzorom;

(e) v sistemu TRACES je zapečaten z naprednim ali kvalificiranim elektronskim žigom.

2. Pri vsakem postopku iz odstavka 1 mora biti odtisnjen kvalificirani elektronski časovni žig.

▼B

Člen 11

Razveljavitev

Odločba 93/13/EGS se razveljavi.

Sklicevanja na razveljavljeno odločbo se štejejo kot sklicevanja na to uredbo.

Člen 12

Začetek veljavnosti

Ta uredba začne veljati 1. marca 2004.

Ta uredba je v celoti zavezujoča in se neposredno uporablja v vseh državah članicah.









PRILOGA I

DOKUMENTACIJSKI PREGLED IZ ČLENA 1(1)

Za preglede dokumentov pri proizvodih iz tretjih držav se uporabljajo naslednja pravila:

1. Za vsako pošiljko mora pristojni organ ugotoviti nameravano carinsko dovoljeno rabo ali uporabo, ki jo bo blago pridobilo.

2. Vsako veterinarsko ali javnozdravstveno spričevalo ali dokument, ki spremlja pošiljko proizvodov s poreklom iz tretje države, predloženo mejni kontrolni točki, je treba pregledati, da se potrdi, kakor je primerno:

(a) da gre za izvirno spričevalo ali dokument;

(b) da se nanaša na tretjo državo ali del tretje države, ki ima dovoljenje za izvoz v Skupnost ali, pri neusklajenih proizvodih, v zadevno državo članico;

(c) da njegova predložitev in vsebina ustrezata vzorcu za zadevni proizvod in zadevno tretjo državo ali, pri neusklajenih proizvodih, zadevno državo članico;

(d) da je skladen s splošnimi načeli certificiranja, določenimi v Prilogi IV k Direktivi Sveta 2002/99/ES ( 4 );

(e) da je v celoti izpolnjen;

(f) da se nanaša na obrat ali plovilo, ki ima dovoljenje ali je registrirano za izvoz v Skupnost ali, pri neusklajenih proizvodih, v zadevno državo članico;

(g) da ga je podpisal uradni veterinar ali, kadar je primerno, predstavnik uradnega organa, da je čitljivo in z velikimi tiskanimi črkami navedeno njegovo ime in službeni naziv ter da se barva uradnega veterinarskega žiga tretje države in uradnega podpisa razlikuje od barve tiska spričevala ali, pri elektronskih spričevalih, da sta podpis in žig izdelana z zavarovanim sistemom;

(h) da je del 1 SVVD pravilno izpolnjen in da informacije v njem ustrezajo informacijam v drugih ustreznih uradnih dokumentih, ki spremljajo pošiljko.









PRILOGA II

LABORATORIJSKI PREGLEDI IZ ČLENA 1(2)

Za laboratorijski pregled proizvodov se uporabljajo naslednja pravila:

1. Države članice morajo pošiljke proizvodov, predložene za uvoz, vključiti v načrt spremljanja, da se spremlja skladnost z zakonodajo Skupnosti ali, kadar je primerno, nacionalnimi predpisi, zlasti da se odkrijejo ostanki, patogeni organizmi ali druge snovi, nevarne ljudem, živalim ali okolju. Ti načrti spremljanja morajo temeljiti na vrsti proizvodov in tveganjih, ki jih predstavljajo, ob upoštevanju vseh ustreznih parametrov spremljanja, kot sta pogostnost in število vstopajočih pošiljk, ter rezultatov prejšnjega spremljanja.

2. Kadar se opravijo naključni testi v okviru načrtov spremljanja iz odstavka 1 in ne pokažejo nobene neposredne nevarnosti za zdravje ljudi ali živali, se pregledana pošiljka lahko sprosti v prosti promet pred rezultati laboratorijskih testov. V vsakem primeru je treba na SVVD, ki spremlja pošiljko, vpisati ustrezno opombo in obvestiti pristojni organ v namembnem kraju v skladu s členom 8 Direktive 97/78/ES.

3. Kadar se laboratorijski testi opravijo zaradi suma nepravilnosti, razpoložljivih informacij, predhodnega obvestila sistema hitrega opozarjanja na nevarnost hrane in krme (RASFF) ali zaščitnega ukrepa ter kadar se testiranje nanaša na snov ali patogen, ki predstavlja neposredno ali takojšnjo nevarnost za zdravje živali ali ljudi, mora uradni veterinar, odgovoren za mejno kontrolno točko, ki je opravil pregled, ali pristojni organ zadržati veterinarsko dovoljenje in sprostitev pošiljke do prejetja ugodnih rezultatov laboratorijskih preskusov. Medtem pošiljka ostane pod nadzorom organov in pod odgovornostjo uradnega veterinarja ali imenovanega uradnega zastopnika na mejni kontrolni točki, ki je opravil veterinarske preglede.

4. Vsaka država članica mesečno obvešča Komisijo o ugodnih in neugodnih rezultatih laboratorijskih preskusov, opravljenih na njenih mejnih kontrolnih točkah.









PRILOGA III

SKUPNI VETERINARSKI VSTOPNI DOKUMENT (SVVD)

Navodila k spričevalu SVVD ( 5 )

Splošno:

Spričevalo izpolnite z velikimi tiskanimi črkami. Kadar je na voljo možnost, da se polje črta, ali kadar polje ne pride v poštev, jasno uničite ali prečrtajte celo oštevilčeno polje. Ustrezne možnosti potrdite tako, da odkljukate ali kako drugače označite simbol.

To spričevalo se izpolni za vse pošiljke, predložene mejni kontrolni točki, bodisi da so to pošiljke, predložene kot usklajene z zahtevami EU in so namenjene za prosti promet, pošiljke, ki bodo usmerjene, ali pošiljke, ki ne izpolnjujejo pogojev EU in so namenjene za pretovarjanje, tranzit ali vnos v proste cone, prosta skladišča ali carinska skladišča ali za ladijske dobavitelje (oskrbovalce ladij). Usmerjanje se nanaša na pošiljke, sprejete pod pogoji iz člena 8 Direktive 97/78/ES, ki ostanejo pod veterinarskim nadzorom, dokler ne dosežejo določenega končnega namembnega kraja, običajno za nadaljnjo obdelavo.

Oznake ISO se nanašajo na mednarodno standardno dvomestno oznako za posamezno državo.

Del 1

Ta del izpolni deklarant ali oseba, odgovorna za tovor, kakor je opredeljena v členu 2(2)(e) Direktive 97/78/ES. Pojasnila so navedena poleg ustrezne številke polja.







Polje 1. Pošiljatelj/izvoznik: Navedite trgovinsko organizacijo, ki odpremlja pošiljko (v tretji državi). Polje 2. Mejna kontrolna točka. Če ta podatek ni že vnaprej natisnjen na dokumentu, prosimo, izpolnite. Referenčna številka SVVD je edinstvena referenčna številka, ki jo dodeli mejna kontrolna točka, ki izdaja spričevalo (se ponovi v polju 25). Številka enote Animo je edinstvena za mejno kontrolno točko in je navedena ob njenem imenu na seznamu odobrenih mejnih kontrolnih točk, objavljenem v Uradnem listu. Polje 3. Prejemnik: Navedite naslov osebe ali trgovinske organizacije, navedene na spričevalu tretje države. Če ta ni navedena na spričevalu, se lahko navede prejemnik iz ustreznih trgovinskih dokumentov. Polje 4. Oseba, odgovorna za tovor (tudi zastopnik ali deklarant): To je oseba, opredeljena v členu 2(2)(e) Direktive 97/78/ES, ki je odgovorna za pošiljko, ko se ta predloži mejni kontrolni točki, in daje potrebne izjave pristojnim organom v imenu uvoznika: navedite ime in naslov. Polje 5. Uvoznik: Ni treba, da je uvoznik prisoten na mejni kontrolni točki: navedite ime in naslov. Če sta uvoznik in zastopnik ista oseba, navedite „Kakor v polju 4“. Polje 6. Država porekla: To se nanaša na državo, kjer je bil proizvod proizveden, izdelan ali zapakiran. Polje 7. Država odpreme: To se nanaša na državo, kjer je bila pošiljka natovorjena na končno prevozno sredstvo za potovanje v EU. Polje 8. Navedite dostavni naslov v EU. To se uporabi za skladne (polje 19) in neskladne (polje 22) proizvode. Polje 9. Navedite predvideni datum, ko pričakujete, da bo pošiljka prispela na mejno kontrolno točko. Polje 10. Veterinarsko spričevalo/dokument: Datum izdaje: Datum, ko je spričevalo/dokument podpisal uradni veterinar ali pristojni organ. Številka: Navedite edinstveno uradno številko spričevala. Za proizvode iz odobrenega ali registriranega obrata ali plovila navedite ime in številko odobritve/vpisno številko, kadar je primerno. Za zarodke, jajčne celice ali seme v slamici navedite identifikacijsko številko odobrene skupine za zbiranje. Polje 11. Navedite popolne podatke o prevoznem sredstvu ob prihodu: za zrakoplov številko leta in številko letalskega tovornega lista, za plovilo ime ladje in številko ladijskega tovornega lista, za cestna vozila številko registrske tablice s številko priklopnika, če je primerno, za železnico identifikacijo vlaka in številko vagona. Polje 12. Vrsta blaga: Navedite živalsko vrsto, vrsto obdelave proizvodov ter število in vrsto pakiranj, ki sestavljajo tovor, npr. 50 škatel po 2 kg, ali število posod. Odkljukajte ustrezno temperaturo prevoza. Polje 13. Oznaka KN: Navedite vsaj prve štiri števke ustrezne oznake kombinirane nomenklature (KN), določene na podlagi Uredbe Sveta (EGS) št. 2658/87, kakor je bila nazadnje spremenjena. Te oznake so navedene tudi v Odločbi Komisije 2002/349/ES (in so enakovredne tarifnim številkam HS). Le pri ribiških proizvodih, v primeru enega spričevala za eno pošiljko, ki vsebuje proizvode z več tarifnimi oznakami, se na SVVD lahko dodajo dodatne oznake, kakor je primerno. Polje 14. Bruto teža: Skupna teža v kg. Ta je opredeljena kot skupna masa proizvodov z embalažo za takojšnjo porabo in vso drugo embalažo, razen prevoznih zabojnikov in druge prevozne opreme. Polje 15. Neto teža: Teža dejanskega proizvoda brez embalaže v kg. Ta je opredeljena kot masa samih proizvodov, brez embalaže za takojšnjo porabo ali katere koli druge embalaže. Uporabite enote, kadar je teža neprimerna, npr. 100 slamic s semenom po X ml ali 3 biološki sevi/zarodki. Polje 16. Navedite vse identifikacijske številke plomb in zabojnikov, kadar je primerno. Polje 17. Pretovarjanje: Uporabite, kadar se pošiljka ne bo uvozila na tej mejni kontrolni točki, ampak bo potovala naprej v drugem plovilu ali zrakoplovu za uvoz v EU na drugi in naslednji mejni kontrolni točki v Skupnosti/EGP ali v namembni kraj v tretji državi. Številka enote Animo – glej polje 2. Polje 18. Tranzit: Za pošiljke, ki niso skladne z zahtevami EU in so namenjene v tretjo državo prek ustrezne EU/EGP države s prevozom po cesti, železnici ali vodni poti. Izstopna MKT: Ime mejne kontrolne točke, kjer bodo proizvodi zapustili EU. Številka enote Animo – glej polje 2. Polje 19. Skladni proizvodi: Vsi proizvodi, ki se bodo predložili za prosti promet na notranjem trgu, vključno s tistimi, ki so sprejemljivi, a bodo „usmerjeni“, in tisti, ki se po prejemu veterinarskega dovoljenja kot sprejemljivi za prosti promet, lahko shranijo pod carinskim nadzorom in so carinjeni pozneje, bodisi na carinskem uradu, pod katerega zemljepisno sodi mejna kontrolna točka, ali kje drugje. Neskladni proizvodi: Proizvodi, ki niso skladni z zahtevami EU in so namenjeni za proste cone, prosta skladišča, carinska skladišča, oskrbovalce ladij ali ladje ali tranzit v tretjo državo. Polje 20. Ponovni uvoz se nanaša na pošiljke s poreklom iz EU, katerim je bil zavrnjen sprejem ali vstop v tretjo državo in se vračajo obratu izvora v EU. Polje 21. Notranji trg: To je za pošiljke, ki se predložijo za distribucijo na enotnem trgu. Odkljukajte kategorijo, za katero je bila pošiljka predložena. To se uporablja tudi za pošiljke, ki se po prejetju veterinarskega dovoljenja kot sprejemljive za prosti promet, lahko shranijo pod carinskim nadzorom in so carinjene pozneje, bodisi na carinskem uradu, pod katerega zemljepisno sodi mejna kontrolna točka, ali kje drugje. Polje 22. To polje izpolnite za vse neskladne proizvode, kadar bo pošiljka dostavljena in shranjena pod veterinarskim nadzorom v prosti coni, prostem skladišču, carinskem skladišču ali pri ladijskem dobavitelju (oskrbovalcu ladij). Opomba: polji 18 in 22 se nanašata le na veterinarske postopke. Polje 23. Podpis: Ta podpisnika zavezuje, da bo sprejel nazaj pošiljke v tranzitu, ki jim bo tretja država zavrnila vstop.

Del 2

Ta del lahko izpolni le uradni veterinar ali imenovani uradni zastopnik (v skladu z Odločbo 93/352/EGS).

Za polja 38 do 41 uporabite kako drugo barvo, ne črne.







Polje 24. Predhodni SVVD: Če je bil izdan že kak predhodni SVVD, navedite njegovo serijsko številko. Polje 25. To se nanaša na edinstveno referenčno številko, ki jo dodeli mejna kontrolna točka, ki izdaja spričevalo, in je enaka kakor v polju 2. Polje 26. Pregled dokumentov. Se izpolni za vse pošiljke. Polje 27. Odkljukajte „preveritev plombe“, kadar se zabojniki ne odprejo in se preveri le plomba v skladu s členom 4(4)(a)(i) Direktive 97/78/ES. Polje 28. Fizični pregled: Poenostavljeni pregled se nanaša na postopek, določen v Odločbi Komisije 94/360/EGS, kadar pošiljka ni bila izbrana za fizični pregled, ampak se šteje za zadovoljivo pregledano le po preveritvi dokumentov in identitete. „Drugo“ se nanaša na: postopek ponovnega uvoza, usmerjeno blago, pretovarjanje, tranzit ali postopke iz členov 12 in 13. Ti namembni kraji se lahko določijo na podlagi drugih polj. Polje 29. Navedite vrsto snovi ali patogena, za katerega se opravi preiskava. „Naključni pregled“ pomeni vzorčenje, kadar se pošiljka ne zadrži do rezultata, pri čemer je treba obvestiti pristojni organ namembnega kraja s sporočilom Animo (glej člen 8 Direktive 97/78/ES). „Sum“ vključuje primere, ko je bila pošiljka zadržana do ugodnega rezultata ali testirana zaradi predhodnega obvestila sistema hitrega opozarjanja na nevarnost hrane in krme (RASFF) ali zaradi izvajanja zaščitnega ukrepa. Polje 30. Izpolnite, kadar je pomembno za sprejemljivost za pretovarjanje. Uporabite, kadar se pošiljka ne bo uvozila na tej mejni kontrolni točki, ampak bo potovala naprej v drugem plovilu ali zrakoplovu bodisi za uvoz v EU na drugi in naslednji mejni kontrolni točki v Skupnosti/EGP bodisi v namembni kraj v tretji državi. Glej člen 9 Direktive 97/78/ES in Odločbo Komisije 2000/25/ES (1). Številka enote ANIMO – glej polje 2. Polje 31. Tranzit: Izpolnite, kadar je sprejemljivo poslati pošiljke, neskladne z zahtevami EU, v tretjo državo prek EU/ustrezne države EGP s prevozom po cesti, železnici ali vodni poti. To je treba izvesti pod veterinarskim nadzorom v skladu z zahtevami člena 11 Direktive 97/78/ES in Odločbe 2000/208/ES. Polje 32. To polje se uporabi za vse pošiljke, odobrene za prosti promet na enotnem trgu. (Uporabiti ga je treba tudi za pošiljke, ki so skladne z zahtevami EU, a zaradi finančnih razlogov niso takoj carinjene na mejni kontrolni točki, ampak se shranijo pod carinskim nadzorom v carinskem skladišču ali bodo carinjene pozneje in/ali na drugi zemljepisni lokaciji.) Polji 33 in 34. Uporabita se, kadar pošiljk po veterinarskih pravilih ni mogoče sprejeti za sprostitev v prosti promet, ampak se štejejo za večjo nevarnost in se bodo pod veterinarskim in carinskim nadzorom poslale v enega od nadzorovanih namembnih krajev, predvidenih v Direktivi 97/78/ES. Sprejetje za proste cone, prosta skladišča in carinska skladišča se lahko odobri le, kadar so izpolnjene zahteve iz člena 12(4) Direktive 97/78/ES. Polje 33. Se uporabi, kadar se pošiljke sprejmejo, a jih je treba usmeriti v poseben namembni kraj, določen v členu 8 ali 15 Direktive 97/78/ES. Polje 34. Se uporabi za vse neskladne pošiljke, namenjene, da se prepeljejo v skladišča, odobrena v skladu s členom 12(4), ali shranijo v takih skladiščih, ali izvajalcem, odobrenim na podlagi člena 13 Direktive 97/78/ES. Polje 35. Kadar se uvoz zavrne, jasno navedite nadaljnji postopek, ki ga je treba izvesti. Navedite datum zaključka predlaganega ukrepa. Naslov vsakega obrata za predelavo je treba navesti v polju 37. Po zavrnitvi ali sklepu o predelavi je treba datum za nadaljnje ukrepe zapisati tudi v „register nadaljnjih ukrepov“. Polje 36. Razlogi za zavrnitev: Uporabite, kakor je primerno za dodatne pomembne informacije. Odkljukajte ustrezno okence. Točka 7 je namenjena za higiensko neustreznost, ki ni zajeta v 8 ali 9, vključno z nepravilnostmi pri nadzorovanju temperature, gnitjem ali umazanimi proizvodi. Polje 37. Navedite številko odobritve in naslov (ali ime ladje in pristanišče) za vse namembne kraje, kjer je potreben nadaljnji veterinarski pregled pošiljke, tj. za polja 33: Usmerjanje; 34: Postopek skladiščenja; 35: Predelava ali uničenje. Polje 38. To polje uporabite, kadar se izvirna zapisana plomba na pošiljki uniči pri odpiranju zabojnika. Hraniti je treba skupni seznam vseh plomb, uporabljenih za ta namen. Polje 39. Tu odtisnite uradni žig mejne kontrolne točke ali pristojnega organa. Polje 40. Podpis veterinarja ali v primeru pristanišč, kjer se pretovarjajo le ribe, imenovanega uradnega zastopnika, kakor je določen v Odločbi 93/352/ES. Polje 41. To polje uporabi mejna kontrolna točka izstopa iz EU pri tranzitu, kadar se pošiljke pošljejo v tranzitu skozi EU in se pregledajo ob izstopu, kakor je določeno v Odločbi 2000/208/ES. Kadar ne gre za tranzit, se to polje lahko uporabi za dodatne opombe, kadar je primerno, npr. o neodstranitvi hrbtenice ali plačanih pristojbinah. Polje 42. Uporabijo carinske službe, da dodajo pomembne informacije (npr. številko carinskega spričevala T1 ali T5), kadar pošiljke ostanejo nekaj časa pod carinskim nadzorom. Te informacije se običajno dodajo po podpisu veterinarja. Polje 43. Se uporabi, kadar mora izvirnik spričevala SVVD ostati v katerem koli kraju in je treba izdati dodatna „hčerinska“ spričevala SVVD. (1) UL L 9, 13.1.2000, str. 27.









PRILOGA IV

SEZNAM RASTLINSKIH PROIZVODOV IZ ČLENA 9

Rastlinski proizvodi, pri katerih se opravijo veterinarski pregledi:

1. Slama

2. Seno

▼M5









PRILOGA V

SEZNAM DRŽAV IZ ČLENA 9







Oznaka ISO Država AU Avstralija BY Belorusija (1) CA Kanada CH Švica CL Čile GL Grenlandija IS Islandija NZ Nova Zelandija RS Srbija (2) UA Ukrajina (1) US Združene države Amerike ZA Južna Afrika (razen tistega dela območja nadzora slinavke in parkljevke, ki leži v veterinarski regiji severnega in vzhodnega Transvaala, v okrožju Ingwavuma veterinarske regije Natal ter na območju meje z Bocvano vzhodno od zemljepisne dolžine 28°) (1) Samo peletirana slama, namenjena sežigu, ki se dostavi neposredno po carinskem tranzitnem postopku, določenem v členu 4(16)(b) Uredbe (EGS) št. 2913/92 (UL L 302, 19.10.1992, str. 1), in spremlja v sistemu TRACES od odobrene mejne kontrolne točke (MKT) vstopa v Unijo do namembnega obrata v Uniji, kjer bo sežgana. (2) Kot je navedeno v členu 135 Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (UL L 278, 18.10.2013, str. 16).

▼M6









PRILOGA VI

DEL 1

Navodila za uporabo skupnega veterinarskega vstopnega dokumenta za proizvode – vzorec 2 (SVVD-P2)

SPLOŠNO

Del I izpolni deklarant ali oseba, odgovorna za tovor, kakor je opredeljena v členu 2(2)(e) Direktive 97/78/ES.

Dela II in III izpolni uradni veterinar ali imenovani uradni zastopnik (v skladu z Odločbo 93/352/EGS).

Navedbe iz tega dela sestavljajo podatkovne slovarje za elektronsko različico SVVD-P2.

Papirnate kopije elektronskega SVVD-P2 morajo imeti navedeno edinstveno optično strojno berljivo oznako s povezavo do elektronske različice.

Izbrati morate eno od rubrik od I.20 do I.25 in od II.9 do II.16; pri vsaki rubriki morate izbrati eno možnost.

Kadar vam rubrika omogoča, da izberete eno ali več možnosti, bodo v elektronski različici SVVD-P2 prikazane samo možnosti, ki ste jih izbrali.

Kadar rubrika ni obvezna, se bo njena vsebina prikazala kot prečrtano besedilo.

Vrstni red rubrik v vzorcu SVVD-P2 ter njihova velikost in oblika so le okvirni.

Kadar je žig obvezen, mu je v elektronski različici enakovreden elektronski žig.







DEL I – OPIS POŠILJKE Rubrika Opis I.1 Pošiljatelj/izvoznik Navedite trgovinsko organizacijo, ki odpremlja pošiljko (v tretji državi). I.2 Referenca SVVD To je edinstvena črkovno-številčna koda, dodeljena v sistemu TRACES (ponovljeno v rubrikah II.2 in III.2). I.3 Lokalna referenca Navedite edinstveno črkovno-številčno kodo, ki jo je dodelil pristojni organ. I.4 Mejna kontrolna točka Izberite ime mejne kontrolne točke (MKT). V primeru nadaljnjega SVVD za neskladno pošiljko navedite ime enote TRACES, pristojne za nadzor proste cone, prostega skladišča ali carinskega skladišča, kamor bo pošiljka dostavljena in kjer bo shranjena. I.5 Koda mejne kontrolne točke To je edinstvena črkovno-številčna koda, dodeljena MKT v sistemu TRACES. I.6 Prejemnik/uvoznik Navedite naslov osebe ali trgovinske organizacije, navedene na spričevalu tretje države. Če ta ni naveden na spričevalu, se lahko uporabi naslov prejemnika iz ustreznih trgovinskih dokumentov. I.7 Namembni kraj Navedite naslov za dostavo v Uniji. To velja tako za skladno kot za neskladno blago (glej rubriko I.19). I.8 Izvajalec dejavnosti, odgovoren za tovor To je oseba, opredeljena v členu 2(2)(e) Direktive 97/78/ES (tudi njen zastopnik ali deklarant), ki je odgovorna za pošiljko ob njeni predložitvi mejni kontrolni točki in ki v imenu uvoznika ustrezno deklarira pristojnim organom: navedite ime in naslov. I.9 Spremni dokumenti Veterinarsko spričevalo/dokument: Datum izdaje: datum, ko je uradni veterinar ali pristojni organ podpisal spričevalo/dokument. Številka: navedite edinstveno uradno številko spričevala. Za proizvode iz odobrenega ali registriranega obrata ali plovila navedite ime in številko odobritve/registracijsko številko, kadar je to ustrezno. Za slamice zarodkov, jajčnih celic ali semena navedite identifikacijsko številko odobrene skupine za odvzem/zbiranje. Referenca trgovinskega dokumenta: številka letalskega tovornega lista, številka ladijske nakladnice ali komercialna številka vlaka ali cestnega prevoznega sredstva. I.10 Predhodno obveščanje Navedite predvideni datum in čas prispetja pošiljke na MKT. I.11 Država porekla To se nanaša na območje, na katerem je bil končni proizvod pridelan, proizveden ali pakiran. I.12 Ni relevantno I.13 Prevozno sredstvo Navedite podrobne informacije o prevoznem sredstvu, s katerim je pošiljka prispela: za letala navedite številko leta, za plovila navedite ime ladje, za cestna prevozna sredstva navedite številko registrske tablice in po potrebi številko priklopnika, za vlake navedite identifikacijo vlaka in številko vagona. I.14 Država odpreme To se nanaša na tretjo državo, v kateri je bila pošiljka poslana v Unijo s končnim prevoznim sredstvom. I.15 Obrat izvora Ta rubrika se lahko uporabi za navedbo imena in naslova (ulica, mesto in regija/pokrajina/zvezna država, kot je ustrezno), države in oznake države ISO, v kateri je obrat izvora. Kadar je to ustrezno, navedite registracijsko številko ali številko odobritve. I.16 Pogoji prevoza Izberite ustrezno temperaturo pri prevozu. I.17 Številka kontejnerja/številka zalivke Navedite vse identifikacijske številke zalivk in kontejnerjev, kadar je to ustrezno. Za uradni žig navedite številko uradnega žiga, kakor je navedena v uradnem spričevalu, in označite „uradni žig“ ali navedite kakršen koli drug žig, kot je navedeno v spremnih dokumentih. I.18 S spričevalom za Označite kategorijo, za katero je pošiljka predložena: prehrana ljudi, krma, farmacevtska uporaba, tehnična uporaba ali drugo. I.19 Skladnost blaga Označite „skladno“ za vse proizvode, ki bodo predloženi za prosti promet na notranjem trgu, vključno s tistimi, ki so sprejemljivi, vendar bo zanje veljal postopek posebnega nadzora med prevozom, in tistimi, ki se po veterinarski potrditvi kot sprejemljivi za prosti promet lahko hranijo pod nazorom carinskih organov in jih carinski organi potrdijo pozneje bodisi v carinskem uradu v okviru mejne kontrolne točke bodisi na drugi lokaciji. Označite „neskladno“ za tiste proizvode, ki niso skladni z zahtevami EU in so namenjeni v proste cone, prosta skladišča, carinska skladišča, za oskrbovalce ladij ali ladje ali tranzit v tretje države (glej rubriki 22 in 24). I.20 Za prenos do Označite to okence, kadar pošiljka ni namenjena uvozu na tej MKT, temveč je namenjena nadaljnjemu prevozu na drugem plovilu ali letalu bodisi za uvoz v EU na drugi in nadaljnji MKT v EU/EGP ali v namembno tretjo državo. Navedite ime druge in nadaljnje MKT s črkovno-številčno kodo, dodeljeno v sistemu TRACES, ali ime namembne tretje države in oznako države ISO. I.21 Ni relevantno I.22 Za tranzit do Označite to okence za pošiljke, ki niso skladne z zahtevami EU in so namenjene v tretjo državo s premikom prek ustreznih držav EU/EGP po cesti, železnici ali plovnih poteh. Navedite ime MKT, na kateri naj bi proizvodi zapustili EU (MKT izstopa), in njeno črkovno-številčno kodo, dodeljeno v sistemu TRACES. Navedite ime namembne tretje države in oznako države ISO. I.23 Za notranji trg Označite to okence za pošiljke, ki se predložijo za distribucijo na enotnem trgu. To velja tudi za pošiljke, ki se po veterinarski potrditvi kot sprejemljive za prosti promet lahko hranijo pod nazorom carinskih organov in jih carinski organi potrdijo pozneje bodisi v carinskem uradu v okviru mejne kontrolne točke bodisi na drugi lokaciji. I.24 Za neskladne proizvode Izberite vrsto namembnega kraja, kamor bodo pošiljke dostavljene in kjer bodo shranjene pod veterinarskim nadzorom: prosta cona, prosto skladišče, carinsko skladišče ali pri ladijskih dobaviteljih (oskrbovalcih ladij). I.25 Za ponovni vstop To se nanaša na pošiljke s poreklom iz EU, ki jim je bilo zavrnjeno sprejetje ali vstop v tretjo državo in so zato vrnjene v obrat izvora v EU. I.26 Ni relevantno I.27 Prevozno sredstvo po MKT Izberite ustrezno prevozno sredstvo za blago, ki se prenaša ali ponovno vstopa, in za neskladno blago v tranzitu (glej navodila za rubriko I.13). I.28 Ni relevantno Ni relevantno. I.29 Ni relevantno Ni relevantno. I.30 Ni relevantno I.31 Opis pošiljke Navedite vrsto živali, način obdelave proizvodov ter število in vrsto pakiranj, ki sestavljajo tovor, npr. 50 škatel po 2 kg, ali število zabojnikov. Navedite vsaj prve štiri številke ustrezne oznake kombinirane nomenklature (KN), dodeljene v skladu z Uredbo Sveta (EGS) št. 2658/87, kakor je bila nazadnje spremenjena. Te oznake so navedene tudi v Odločbi Komisije 2007/275/ES (in so enakovredne tarifnim številkam HS). Samo pri ribiških proizvodih, kadar eno spričevalo spremlja eno pošiljko z blagom z različnimi oznakami, se na SVVD navedejo dodatne oznake, kot je ustrezno. I.32 Skupno število pakiranj Navedite skupno število pakiranj v pošiljki, kadar je to ustrezno. I.33 Skupna količina Navedite skupno število slamic semena, jajčnih celic in zarodkov, kadar je to ustrezno. I.34 Skupna neto teža/skupna bruto teža (v kg) Neto teža: teža dejanskega proizvoda v kilogramih, brez pakiranja. Ta teža je opredeljena kot masa samih proizvodov brez neposrednih zabojnikov ali kakršnega koli pakiranja. Bruto teža: skupna teža v kilogramih. Ta teža je opredeljena kot skupna masa proizvodov, neposrednih kontejnerjev in njihovega celotnega pakiranja, vendar brez zabojnikov za prevoz in druge prevozne opreme. I.35 Deklaracija Deklaracijo mora podpisati fizična oseba, odgovorna za pošiljko: Podpisani(-a), odgovoren(-na) za zgoraj opisani tovor, potrjujem, da so po mojem najboljšem vedenju in prepričanju navedbe iz dela I tega dokumenta resnične in popolne, ter soglašam, da bom izpolnil(-a) zahteve iz Direktive 97/78/ES, vključno s plačilom veterinarskih pregledov, vrnitve vseh pošiljk, zavrnjenih po tranzitu prek EU v tretjo državo [člen 11(1)(c)] ali stroškov uničenja, če bo potrebno.







DEL II – NADZOR Rubrika Opis II.1 Prejšnji SVVD To je edinstvena črkovno-številčna koda, dodeljena SVVD v sistemu TRACES pred prenosom. II.2 Referenca SVVD To je edinstvena črkovno-številčna koda, navedena v rubriki I.2. II.3 Dokumentacijski pregled Izvede se za vse pošiljke. II.4 Identifikacijski pregled Označite „preverjanje zalivke“, kadar zabojniki niso odprti in se zalivka preverja samo v skladu s členom 4(4)(a)(i) Direktive 97/78/ES. Označite „ne“, kadar se blago prenaša od ene MKT do druge. II.5 Fizični pregled „Manjša pogostost pregledov“ se nanaša na ureditev iz Odločbe Komisije 94/360/EGS, kadar pošiljka ni izbrana za fizični pregled, vendar se šteje, da je bila zadovoljivo pregledana le z dokumentacijskim in identifikacijskim pregledom. „Drugo“ se nanaša na postopek ponovnega uvoza, blago pod posebnim nadzorom med prevozom, prenos, tranzit ali postopke v skladu s členoma 12 in 13. Ti nameni se lahko ugotovijo na podlagi drugih rubrik. II.6 Laboratorijski test Izberite kategorijo snovi ali patogena, za katerega se izvede postopek preiskave. „Naključno“ pomeni vzorčenje, kadar pošiljka ni zadržana do rezultata; v tem primeru mora biti pristojni organ namembne države uradno obveščen prek sistema TRACES (glej člen 8 Direktive 97/78/ES). „Sum“ vključuje primere, kadar je pošiljka zadržana do ugodnega rezultata ali testirana zaradi predhodnega uradnega obvestila prek sistema hitrega obveščanja za živila in krmo (RASFF) ali testirana zaradi uvedenega zaščitnega ukrepa. II.7 Ni relevantno II.8 Ni relevantno II.9 Sprejemljivo za prenos Označite to okence, kadar pošiljka ni namenjena uvozu na tej mejni kontrolni točki, temveč je namenjena nadaljnjemu prevozu na drugem plovilu ali letalu bodisi za uvoz v EU na drugi in nadaljnji MKT v EU/EGP ali v namembno tretjo državo (glej člen 9 Direktive 97/78/ES in Izvedbeni sklep Komisije 2011/215/EU (1)). II.10 Ni relevantno II.11 Sprejemljivo za tranzit Označite to okence, kadar je sprejemljivo pošiljke, ki niso skladne z zahtevami EU, poslati v tretjo državo prek ustrezne države EU/EGP po cesti, železnici ali plovnih poteh. To se mora izvesti pod veterinarskim nadzorom v skladu z zahtevami iz člena 11 Direktive 97/78/ES in Odločbe 2000/208/ES. II.12 Sprejemljivo za notranji trg Ta rubrika se uporablja za vse pošiljke, odobrene za prosti promet znotraj enotnega trga. Uporablja se tudi za pošiljke, ki so sicer skladne z zahtevami EU, vendar jih carinski organi na mejni kontrolni točki zaradi finančnih razlogov takoj ne potrdijo, temveč jih shranijo pod svojim nadzorom v carinskem skladišču ali jih potrdijo pozneje in/ali na geografsko ločenem namembnem kraju. II.13 Sprejemljivo za spremljanje Uporablja se, kadar so pošiljke sprejete, vendar morajo biti pod posebnim nadzorom med prevozom do posebnega namembnega kraja, določenega v členu 8 ali 15 Direktive 97/78/ES. II.14 Sprejemljivi kot neskladni proizvodi Uporablja se za vse neskladne pošiljke, namenjene prevozu v skladišča, odobrena v skladu s členom 12(4), ali shranjevanju v njih ali prevozu do izvajalcev, odobrenih v skladu s členom 13 Direktive 97/78/ES. II.15 Ni relevantno II.16 Nesprejemljivo Kadar je uvoz zavrnjen, jasno navedite nadaljnji postopek, ki ga je treba izvesti. Navedite rok za dokončanje predlaganega ukrepa. Naslov namembnega obrata je treba vnesti v rubriki II.18. II.17 Razlog za zavrnitev Označite ustrezno okence. II.18 Podatki o nadzorovanih namembnih krajih Navedite številko odobritve in naslov (ali ime ladje in pristanišče), kot je ustrezno, za vse namembne kraje, v katerih je treba izvesti dodatni veterinarski nadzor pošiljke. II.19 Pošiljka ponovno zapečatena Uporabite to rubriko, kadar se originalna zalivka na pošiljki uniči pri odpiranju kontejnerja. Voditi je treba zbirni seznam vseh zalivk, ki so bile uporabljene v ta namen. II.20 Identifikacija MKT V primeru neskladne pošiljke odtisnite uradni žig MKT ali pristojnega organa. II.21 Uradnik za izdajo spričevala Podpis veterinarja ali, v primeru pristanišč, ki ravnajo samo z ribami, imenovanega uradnega zastopnika, kakor je določeno v Odločbi 32/352/EGS: Podpisani uradni veterinar ali imenovani uradni zastopnik potrjujem, da so bili veterinarski pregledi te pošiljke izvedeni v skladu z zahtevami EU. II.22 Pristojbine za preglede Za notranje namene. II.23 Referenca carinskega dokumenta Po potrebi uporabijo carinske službe. II.24 Nadaljnji SVVD Navedite edinstveno črkovno-številčno kodo, dodeljeno SVVD v sistemu TRACES, ki se uporablja za dokumentiranje pregledov po prenosu. (1) Izvedbeni sklep Komisije 2011/215/EU z dne 4. aprila 2011 o izvajanju Direktive Sveta 97/78/ES v zvezi s pretovarjanjem na mejni kontrolni točki vnosa pošiljk proizvodov, namenjenih za uvoz v Unijo ali za tretje države (UL L 90, 6.4.2011, str. 50).







DEL III – NADALJNJE SPREMLJANJE Rubrika Opis III.1 Prejšnji SVVD To je edinstvena črkovno-številčna koda, navedena v rubriki II.1. III.2 Referenca SVVD To je edinstvena črkovno-številčna koda, navedena v rubriki I.2. III.3 Nadaljnji SVVD Navedite črkovno-številčno kodo enega ali več SVVD iz rubrike II.24. III.4 Podatki o povratni odpremi Navedite uporabljena prevozna sredstva, njihove identifikacijske podatke, ime MKT izstopa in namembne države ter datum ponovne odpreme takoj, ko so te informacije znane. III.5 Izvajalec nadaljnjega spremljanja Navedite, kot je ustrezno, organ, ki je pristojen za potrjevanje sprejema in skladnosti pošiljke, na katero se nanaša SVVD. III.6 Uradnik za izdajo spričevala To se nanaša na podpis odgovornega uradnika v primeru povratne odpreme in nadaljnjega spremljanja pošiljke.

DEL 2

Vzorec za SVVD-P2